Dwelms in man se maag gevindArgieffoto Brig. Hangwani Mulaudzi, woordvoerder van die Valke, het gesê die 46-jarige man, wat met ŉ Nigeriese paspoort gereis het, is vroeg die oggend in hegtenis geneem net voordat hy ŉ vlug na Lagos sou neem. Hy het pas uit Sao Paolo, Brasilië, in Suid-Afrika geland. “Die man het vir polisiebeamptes op die lughawe gesê dat hy in Brasilië was om by een van sy vriende te kuier. Die beamptes het hom egter met behulp van skandeerders ondersoek en agtergekom dat hy iets gesluk het,” het Mulaudzi gesê. Dit het later aan die lig gekom dat die man pakkies kokaïen, gesamentlik 1,1 kg, ter waarde van R325 000 gesluk het. Die man is in hegtenis geneem en sal vandag in die Kemptonpark-landdroshof verskyn op aanklag van dwelmhandel.